**Görbeháza Község Önkormányzata**

**Képviselő-testületének**

**20/2017.(VIII.15.) önkormányzati rendelete**

**anyakönyvi események hivatali helyiségen kívüli, valamint hivatali munkaidőn kívüli megtartásának engedélyezéséről és díjairól**

*(egységes szerkezetben a 2/2020.(I.30.) önkormányzati rendelettel)*

Görbeháza Község Önkormányzatának Képviselő-testülete az anyakönyvi eljárásról szóló 2010. évi I. törvény 96. §-ában kapott felhatalmazás alapján, Magyarország Alaptörvénye 32. cikk (1) bekezdése a) pontjában meghatározott feladatkörében eljárva, Görbeháza Község Önkormányzatának a képviselő-testület és szervei Szervezeti és Működési Szabályzatáról szóló 10/2015.(VIII.14.) önkormányzati rendelete 6. melléklete alapján a Görbeháza Községi Önkormányzat *Szociális, Kulturális, Oktatási és Ügyrendi Bizottsága* véleményének kikérésével a következőket rendeli el:

**Értelmező rendelkezések**

**1. §**

E rendelet alkalmazásában:

1. anyakönyvi esemény: a házasságkötés

2. kérelmezők: a hivatali helyiségen-, a hivatali munkaidőn kívül tartandó anyakönyvi eseményeket az anyakönyvi jogszabályok szerint bejelentő ügyfelek

3. hivatali helyiség: Görbeházai Polgármesteri Hivatal Görbeháza, Böszörményi u. 39. szám alatti házasságkötő terme és a Görbeháza, Iskola u. 14. szám alatti Művelődési Ház kis- és nagyterme

4. hivatali munkaidő: Görbeháza Polgármesteri Hivatal Szervezeti és Működési Szabályzatában meghatározott munkaidő.

**Hivatali helyiségen kívüli és hivatali munkaidőn kívüli anyakönyvi esemény**

**2. §**

(1)A hivatali helyiségen kívüli, valamint hivatali munkaidőn kívüli anyakönyvi esemény létesítésének engedélyezését az elektronikus anyakönyvi program által elállított nyomtatványon kell kérni a bejelentkezési szándékkal egy időben, de legalább az anyakönyvi esemény tervezett időpontját megelőző 30. napig.

(2) Hivatali munkaidőn kívülinek minősül az az anyakönyvi esemény, amely a Görbeházai Polgármesteri Hivatal Szervezeti és Működési Szabályzatában meghatározott munkarendtől eltérően történik.

(2)  A kérelemről a jegyző – az anyakönyvvezető javaslatának figyelembe vételével – dönt.

(3) Nem minősül hivatali helyiségen kívüli anyakönyvi eseménynek és e rendelet szabályait nem kell alkalmazni, ha a hivatali helyiség bármely okból bekövetkező használhatatlansága miatt nem vehető igénybe anyakönyvi esemény céljára. Ebben az esetben a más helyszínen megtartott anyakönyvi esemény térítésmentes.

**A többletszolgáltatási díj megfizetésének módja**

**3. §**

(1) A hivatali helyiségen kívüli, valamint a hivatali munkaidőn kívüli anyakönyvi esemény többletszolgáltatási díját a Görbeházai Polgármesteri Hivatal házipénztárába legkésőbb az anyakönyvi eseményt megelőző 5 nappal kell megfizetni.

(2) Amennyiben az anyakönyvi eseményre nem kerül sor, a befizetett szolgáltatási díjat a kérelmezők írásbeli kérelmére a hivatal visszafizeti.

(3) Amennyiben a hivatali helyiségen kívüli házasságkötésre rendkívüli körülmény miatt kerül sor, a házasulók mentesülnek a díjfizetési kötelezettség alól.

(4) A (3) bekezdésben meghatározott rendkívüli körülménynek minősül, ha valamelyik házasuló mozgáskorlátozottsága, egészségi állapota, kora miatt az anyakönyvvezető előtt a hivatali helyiségében megjelenni nem képes. E körülmény fennállását kérelmükben a házasulók megjelölni és igazolni kötelesek.

(5) A hivatali helyiségen kívüli, valamint a hivatali munkaidőn kívüli anyakönyvi esemény többletszolgáltatási díját a rendelet 1. melléklete tartalmazza.

**Záró rendelkezések**

**4.  §**

(1) Ez a rendelet 2017. szeptember 1. napján lép hatályba, rendelkezéseit a hatálybalépést követően bejelentett anyakönyvi események esetén kell alkalmazni.

(2) Hatályát veszti  a házasságkötések létesítésének engedélyezéséről és szolgáltatási díjairól szóló 2/2011. (I.28.) önkormányzati rendelet.

Giricz Béla Lászlóné Dr. Juhász Péter

 polgármester jegyző

Záradék:

A rendeletet a mai napon kihirdettem.

Görbeháza, 2017. augusztus 15.

Dr. Juhász Péter

jegyző

**1. melléklet a 20/2017. (VIII.15.) önkormányzati rendelethez[[1]](#footnote-1)**

**I. Anyakönyvi események után fizetendő díjak**

|  |  |
| --- | --- |
| **Hivatali helyiségen kívüli** anyakönyvi esemény után fizetendő díj | **Hivatali munkaidőn kívüli** anyakönyvi esemény után fizetendő díj |
| 20.000 Ft | 18.000 Ft  |

A fenti összegek a fizetendő ÁFA-t nem tartalmazzák.

**II. Az anyakönyvvezetőt megillető díjazás:**

a.) Az anyakönyvvezetőt **hivatali helyiségen kívül** tartott anyakönyvi esemény után megillető díjazás eseményenként: bruttó 20.000 Ft

b.) Az anyakönyvvezetőt **hivatali munkaidőn kívül** tartott anyakönyvi esemény után megillető díjazás eseményenként: bruttó 16.000 Ft

c.) Amennyiben az anyakönyvvezető **azonos napon több esetben** működik közre, **eseményenként** megillető díjazás: bruttó 16.000 Ft

1. Módosította a 2/2020.(I.30.) önkormányzati rendelet 1. §-a. Hatályos 2020. február 1. napjától. [↑](#footnote-ref-1)